เพิ่มดีกรีกำกับแบงก์เน้นคุ้มครองผู้บริโภค
ธปท.เข้มเพิ่มดีกรีกำกับธนาคารพาณิชย์ให้ดูแลคุ้มครองผู้บริโภคมากขึ้น สร้างกลไกแก้ปัญหาให้ลูกค้ารับการเยียวยาเร็วขึ้นกว่าขึ้นศาล
10 ส.ค. 2554

ธปท.เข้มเพิ่มดีกรีกำกับธนาคารพาณิชย์ให้ดูแลคุ้มครองผู้บริโภคมากขึ้น สร้างกลไกแก้ปัญหาให้ลูกค้ารับการเยียวยาเร็วขึ้นกว่าขึ้นศาล
นายเกริก วณิกกุล รองผู้ว่าการด้านเสถียรภาพสถาบันการเงิน ธนาคารแห่งประเทศไทย (ธปท.) กล่าวว่า หลังจากนี้ไป ธปท.จะหันมากำกับดูแลให้ระบบธนาคารพาณิชย์ให้การคุ้มครองผู้บริโภคมากขึ้น
ทั้งนี้ หลักการทำงานในการกำกับดูแลที่คำนึงถึงสิทธิผู้บริโภคในระบบการให้บริการและการทำธุรกิจของธนาคารพาณิชย์ จะต้องยึดหลักการ 1.ธนาคารต้องมีข้อมูลที่ถูกต้อง 2.ให้ผู้บริโภคมีการเปรียบเทียบตัดสินใจได้ 3.มีช่องทางในการร้องทุกข์กล่าวโทษเมื่อได้รับบริการที่ไม่เป็นธรรม และ 4.ได้รับการแก้ไขปัญหาความเดือดร้อนนั้นๆ จริง ซึ่งไม่ควรผ่านทางระบบของศาลยุติธรรม ที่อาจจะมีกระบวนการที่ล่าช้า แต่ ธปท.จะทำให้มีช่องทางการแก้ไขปัญหาเบื้องต้นที่เร็วกว่านั้น
นายเกริก ชี้แจงว่า ที่ผ่านมาระบบธนาคารพาณิชย์ของไทยแข็งแกร่งขึ้นมาก โดยในช่วงปี 2550-2551 มีกำไรถึง 2 หมื่นกว่าล้านบาท ฉะนั้น ต่อไปนี้ ธปท.จะหันมาดูการคุ้มครองผู้บริโภคให้มากขึ้น แต่คงไม่ใช่การไปบังคับให้ธนาคารคิดดอกเบี้ยเงินกู้กับดอกเบี้ยฝากเท่านั้นเท่านี้แน่นอน เพราะถ้าดูกันจริงๆ ส่วนต่างดอกเบี้ยเงินกู้กับส่วนต่างดอกเบี้ยเงินฝากของไทยก็ไม่ได้ต่างจากประเทศอื่นๆ ในภูมิภาคมากมาย 
กรณีประเทศมาเลเซียคุ้มครองผู้บริโภคได้ดีมีสเปรดอยู่แค่ 2.2% ต่างจากไทยซึ่งอยู่ที่ 2.4% เล็กน้อยเท่านั้น ดังนั้นการดูแลระบบกลไกการแข่งขันเสรีจะไม่เข้าไปบังคับ ยกเว้นเรื่องที่ไม่ดีจริงๆ มีผลกระทบต่อผู้บริโภคมากจึงพิจารณาควบคุม
นายเกริก กล่าวว่า การดูแลคุ้มครองสิทธิผู้บริโภค ธปท.จะเน้นทำตามแบบอย่างของมาเลเซียที่ค่อนข้างทำได้ดี เพราะเขาไม่ได้ประสบปัญหาวิกฤตปี 2540 เหมือนระบบธนาคารของไทย ทำให้เริ่มดำเนินการได้ก่อนมาตั้งแต่ปี 2548 ที่ผ่านมา โดยประเทศมาเลเซียมีการจัดองค์กร กระบวนการทำงาน และบุคลากรที่ดี และค่อนข้างพร้อมในการดูแลคุ้มครองผู้บริโภคมากกว่าไทย ซึ่ง ธปท.จะดูแนวทางการทำงานของธนาคารกลางมาเลเซียเป็นตัวอย่างในการดำเนินการ
นายเกริก กล่าวว่า ในระยะที่ผ่านมา ธปท.เน้นกำกับดูแลให้ระบบธนาคารพาณิชย์ในไทยมีเสถียรภาพมากขึ้น เพราะในช่วงวิกฤตปี 2540 ระบบธนาคารมักจะมีปัญหาเรื่องหนี้ที่ไม่ก่อให้เกิดรายได้ทำให้ขาดเสถียรภาพเงินกองทุนต่อสินทรัพย์เสี่ยงต่ำ แต่ที่ผ่านมาธนาคารพาณิชย์สามารถปรับปรุงให้มีความแข็งแกร่งมีเงินกองทุนเพียงพอแล้วจึงต้องหันมาดูแลผู้บริโภคมากขึ้น